Torstein Seiersten

Olav Torstein Seiersten (født 22. februar 1931 i Brandbu, døde 15. oktober 2023 i Hagan, Nittedal) var en av verdens beste langdistanseløpere på skøyter på 1950-tallet. Han gikk for Brandbu Idrettsforening. 

Seiersten deltok som juniorløper sesongen 1950/51 og kom på 10.-plass under junior-NM på Hamar i 1951, plassen foran den to år yngre Knut Johannesen. Vinteren 1952 satte Seiersten ny uoffisiell verdensrekord på 5 000 meter for juniorer med tida 8.33.0 under et løp på hjemmebanen på Berstjernet på Brandbu. Helga etter stilte han som favoritt under junior-NM, men der presterte han å falle både på 500 og 5000 meter.

I 1952/53-sesongen fikk han et avbrekk da han var med i Tysklandsbrigaden. Seiersten kom sterkt tilbake i et førjulsstevne i Trondheim i desember 1953. Her vant han 3000-meteren foran Hjalmar Andersen i det som var Hjallis' comeback-stevne. 

Torstein Seiersten arbeidet hele sitt yrkesaktive liv som konduktør i NSB. Det var vanskelig å få trent tilstrekkelig i perioder med ugunstig skiftarbeid. Foran Vinter-OL 1956 i Cortina d'Ampezzo, fikk han permisjon uten lønn og bedre anledning til å trene. I OL gikk han bare 5000 meter og måtte der nøye seg med en 10.-plass. Formen var toppet til Allround-VM 1956 på Bislett Stadion 12. februar 1956, 14 dager etter OL. Her gjorde Seiersten sitt beste løp i karrieren da han vant 10 000 meter på 16.43,3 foran mesteren Oleg Gontsjarenko. Sammenlagt kom han på 4.-plass. I Allround-VM 1957  ble han nummer 5, og samme plassering fikk han i Allround-EM 1958. Han fikk bronsemedalje i NM allround både i 1959 og 1960. 

Han deltok i sitt første senior-NM på Bislett i 1954 og etter å ha deltatt i 11 mesterskap på rad, deltok han i sitt siste i Tønsberg i 1964. Torstein Seiersten hadde planer om å legge opp etter 1962-sesongen, men ble utfordret av Knut Johannesen til å være med på treningsopplegget til Stein Johnson. Det ga gode resultater også for Seiersten som var blant dem som rekordforbedret seg under landskampen mot Sovjet på Bislett i januar 1963. På 5000 meter oppnådde han den sterke tiden 7.52.0. I NM på Hamar i 1963 slettet han Hjallis sin legendariske banerekord på 16.32.6 fra 1952 som hadde stått som norsk rekord i 11 år.Åge Dalby, Trond Espeli: Torstein Seiersten (1931-2023) - Minneord i Aftenposten 3. november 2023 Han la opp etter 1964-sesongen. Seinere hadde han oppgaver som lagleder for Norges Skøyteforbund.  

 Olympiske meritter 
 Vinter-OL 1956 i Cortina d'Ampezzo, 5 000 meter – 10.-plass
 Vinter-OL 1960 i Squaw Valley, 5 000 meter – 4.-plass
 Vinter-OL 1960 i Squaw Valley, 10 000 meter – 6.-plass

 Personlige rekorder 
 Distanse  Tid  Dato  Sted  Bane  Løp500 m  43,4  28. februar 1959  Squaw Valley  Squaw Valley Olympic Skating Rink  Internasjonalt løp 19591 000 m  1.27,9  28. februar 1963  Oslo  Bislett stadion  Velkomststevne 19631 500 m  2.13,0  1. mars 1959  Squaw Valley  Squaw Valley Olympic Skating Rink  Internasjonalt løp 19593 000 m  4.37,3  28. februar 1963  Oslo  Bislett stadion  Velkomststevne 19635 000 m  7.52,0  26. januar 1963  Oslo  Bislett stadion  Landskamp Norge – Sovjet 196310 000 m  16.12,0  27. januar 1963  Oslo  Bislett stadion  Landskamp Norge – Sovjet 1963

 Referanser 

 Eksterne lenker 

  Torstein Seiersten på The-Sports.org (internasjonale mesterskapsresultater)

 Bilde av Seiersten på Digitalt Museum

Kategori:Norske skøyteløpere
Kategori:Deltakere for Norge under Vinter-OL 1956
Kategori:Skøyteløpere under Vinter-OL 1956
Kategori:Deltakere for Norge under Vinter-OL 1960
Kategori:Skøyteløpere under Vinter-OL 1960
Kategori:Deltakere for Norge i allround-VM på skøyter
Kategori:Skøyteløpere for Brandbu Idrettsforening
Kategori:Personer fra Gran kommune
Kategori:Artikler i skøytesportprosjektet